Møte ang nettverk ”Ungdomstrinn i utvikling” – Støren 14.10.15

**Utgangspunkt for møtet:** Kartlegge behov for og evt. utarbeide et forslag på hvordan en kan drive nettverk i forbindelse med satsingen Ungdomstrinn i utvikling, for kommuner i pulje 3 i Gauldalsregionen. Oppdal og Melhus (pulje 1) har allerede etablert et nettverk. Forslaget presenteres på styremøte i Gauldalsregionen 04.11.15.

Møtedeltakere: Gunn Bergmann, Ola Indergård, Ingrid Sjoner og Nina Rise Oddan.

**Møteplan (fra innkallinga):**

* Erfaringer fra Ola, 30 min.
* Erfaringer fra Ingrid (Oppdal og Melhus sitt nettverk i satsingen ”Ungdomstrinn i utvikling”), 30 min.
* Informasjon fra Nina, 5 min.
* Drøfting (tenk gjerne over spørsmålene i forkant av møtet):
* Hvorfor skal nettverk etableres? (hvilken hensikt/formål)
* Hvem er deltakerne i et nettverk? (antall, roller, posisjoner. Skal barneskolene med, eller bare aktørene i Ungdomstrinn i utvikling?)
* Hvilke tema? Andre tema i nettverket enn Ungdomstrinn i utvikling ? evt. hvilke ?
* Hvordan skal en drive et nettverk?
* Arbeidsmåter/metode, interne aktører/eksterne aktører, leder i nettverket, hyppighet, varighet, med eller uten overnatting, økonomi, andre praktiske ting…

Torbjørn Lund hadde et foredrag om ”Lærende nettverk – å lede og utvikle lærende nettverk – de gode grepene” på samlingen for pulje 3 på Stjørdal 21. september. Foredraget hans har ikke kommet på udir sine sider ennå, men jeg legger ved mine notater fra foredraget. Har også skrevet inn ”7 bod for nettverk” fra Knut Roald nederst i vedlegget. Dersom dere ønsker å friske opp hva disse herrene sier om nettverk, kan dere se litt på det før møtet.

**Referat:**

Ola informerte om nettverk som drives i de andre regionene og i andre fylker, Ingrid informerte om nettverket som Melhus og Oppdal driver i satsingen ”Ungdomstrinn i utvikling”. Vi fikk mange eksempler på hvordan nettverk drives godt, flere gode tips å ta med seg ved drift av nettverk.

Ingrid informerte om at behovet for nettverk for Melhus og Oppdal oppstod da tredje semester ”i pulje” gikk mot slutten, og spørsmålet ”hvordan få til en varig endring” meldte seg for fullt. Sammen med Oppdal inviterte de Knut Roald som hadde et foredrag om hvordan en arbeider med organisasjonslæringsprosesser i skolen, hvordan en gjennomfører et møte, hvor det som skjer før – under og etter møtet står sentralt. Deltakere i nettverket er utvidet ledergruppe samt ressurslærerne. Hvert nettverksmøte avsluttes med at hver deltakende skole gir seg selv et oppdrag til neste møte i samsvar med drøftet tema. Videre blir også gruppa enig om tid, sted og tema på neste nettverk inkl ansvar for nettverksleder. Dette notatet blir «kontrakten» for gruppas videre samarbeid. Det er viktig for å holde struktur og framgang i nettverket.

**Fra drøfting:** De nettverkene som drives pr. i dag i forbindelse med Ungdomstrinn i utvikling, består av kommuner som deltar i pulje 1, slik som Melhus og Oppdal. I pulje en (og pulje to) var det mye mindre fokus på kollektiv organisasjonsutvikling. Ola ser en markant forbedring av innholdet i samlingene for ressurslærere og skoleeiere/skoleledere i pulje 3 når det gjelder SKU (skolebasert kompetanseutvikling). I startsamlingen for pulje 3 (som var fellessamling for ressurslærere, skoleeier og skoleledere), hadde Knut Roald allerede første dag et foredrag om organisasjonslæring og hvordan en arbeider med organisasjonslæringsprosesser i skolen. Dette var nesten fraværende i pulje 1. I tillegg til at samlingene har mye mer teori og fokus på SKU, tilbyr kompetansemiljøene i mye større grad å være til hjelp mtp. ledelse/prosess og organisasjonsutvikling når de er inn og veileder og modellerer for ansatte. Flere av kommunene i pulje 3 starter prosjektet med teori og bevisstgjøring blant alle ansatte på nettopp organisasjonslæring, og dette ligger som en grunnmur i det videre arbeidet med temaet skolen/kommunen har valgt. Behovet som Oppdal og Melhus, samt de andre deltakerne i pulje 1 hadde med tanke på organisasjonsutvikling, er blitt ivaretatt for deltakerne i pulje 3.

Møtedeltakerne ser at behov for et regionalt samarbeid for kommuner i pulje tre, er større etter tredje semester ”i pulje”. Når kommunen/skolene er ”i pulje”, har en ”mer enn nok” å følge opp intern på skolen/kommunen, samarbeide med UH og delta på samlinger i regi av utdanningsdirektoratet.

I Midtre Gauldal kommune er det nylig etablert et kommunalt nettverk for samlingen, og behovet for interkommunalt nettverk er dermed redusert.

**Konklusjon: Deltakerne i møtet foreslår at det arrangeres en dialogkonferanse for skoleledere og ressurslærere som deltar i pulje 3 i Gauldalsregionen våren 2016 (april). Tema kan være organisasjonsutvikling, hvor behovet for et interkommunalt nettverk diskuteres. Dette kan i tilfelle være første treffpunkt for et fremtidig nettverk.**

Notat skrevet av fungerende regionkonsulent, Nina Rise Oddan.

**Vedlegg:**

**Fra forelesning av Torbjørn Lund, 21.10.15, samling for skoleeiere og skoleledere, Stjørdal:**

**Torbjørn Lund (univ i Tromsø): ”Lærende nettverk - å lede og utvikle lærende nettverk – de gode grepene”**

**Sentrale spørsmål i etablering av nettverk:**

**Hvorfor** skal nettverk etableres? (hvilken hensikt)

**Hvem** er deltakerne? (antall, roller, posisjoner)

**Hvordan** skal en drive et nettverk? (Arbeidsmåter/metode – ekskursjoner, kurs og foredrag, erfaringsutveksling…)

**Flere spørsmål som angår nettverksdeltakerne:**

* Hvem skal inngå i nettverket?
* Hvordan skal de rekrutteres?
* Hvor ofte skal de møtes?
* Hvordan skal møtene avvikles?
* Hvordan blir deltakerne belønnet og anerkjent for sin innsats?
* Hvordan skal det kommuniseres før, under og etter møtene?
* Hvor og når skal nettverket slutte eller revilatiseres?